## Zakon o izmjenama i dopunama Zakona o posebnom porezu na duhanske prerađevine

### NN 67/1999 (30.6.1999.), Zakon o izmjenama i dopunama Zakona o posebnom porezu na duhanske prerađevine

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O POSEBNOM POREZU NA DUHANSKE PRERAÐEVINE

Proglašavam Zakon o izmjenama i dopunama Zakona o posebnom
porezu na duhanske prerađevine, koji je donio Zastupnički
dom Hrvatskoga državnog sabora na sjednici 18. lipnja 1999.

Broj: 01-081-99-1282/2
Zagreb, 25. lipnja 1999.

Predsjednik
Republike Hrvatske
**dr. Franjo Tuđman,** v. r.

## ZAKON

### O IZMJENAMA I DOPUNAMA ZAKONA O POSEBNOM POREZU NA DUHANSKE PRERAÐEVINE

Članak 1.

U Zakonu o posebnom porezu na duhanske prerađevine (»Narodne
novine«, br. 51/94. i 56/95.) naziv Zakona mijenja se i glasi:
»Zakon o posebnom porezu na duhanske proizvode«.

U tekstu Zakona u odgovarajućem padežu riječi:
»duhanskih prerađevina« zamjenjuju se riječima:
»duhanskih proizvoda«.

Članak 2.

Članak 6. mijenja se i glasi:

»(1) Duhanski proizvodi - cigarete razvrstavaju se u skupine
u skladu sa Zakonom o duhanu.

(2) Ministarstvo financija razvrstava cigarete u skupine na temelju
rješenja Ministarstva poljoprivrede i šumarstva.«

Članak 3.

U članku 8. točki 1. riječi: »standardne
dužine 84 mm (+ - 2 mm)« zamjenjuju se riječima:
»dužine 120 mm (+ - 2 mm)«.

Članak 4.

Članak 9. mijenja se i glasi:

»(1) Posebni porez na cigarete plaća se:

```

1. na cigarete skupine A
   (popularna skupina) .........................  3,90 kuna

2. na cigarete skupine B
   (standardna skupina) ........................  4,30 kuna

3. na cigarete skupine C
   (ekstra skupina) ............................  7,00 kuna

(2) Posebni porez na ostale duhanske proizvode plaća se:

1. na duhan iz članka 5. stavka 1.
   točke 2. i 3. .............................. 35,00 kuna

2. na cigare .................................. 1,00 kuna

3. na cigarilose ..............................  4,00 kune
```

(3) Iznosi iz stavka 1. ovoga članka smanjuju se ili povećavaju
ovisno o tome je li u paketiću manje ili više od 20
komada cigareta te imaju li dužinu veću od 120 mm.

(4) Iznosi iz stavka 2. ovoga članka smanjuju se ili povećavaju
ovisno o težini duhana te nalazi li se u paketiću jedna
ili više cigara ili manje ili više od 20 komada cigarilosa.«

Članak 5.

U članku 11. stavku 1. broj: »15« zamjenjuje
se brojem: »30«.

Članak 6.

Članak 14. mijenja se i glasi:

»(1) Uvoziti i izvoziti duhanske proizvode i opskrbljivati
zračne luke, zrakoplove koji lete međunarodnim zračnim
prostorom, brodove koji prometuju međunarodnim vodama i slobodne
carinske prodavaonice mogu pravne osobe upisane u sudski registar
za obavljanje djelatnosti trgovine na osnovi odobrenja koje na
njihov zahtjev daje Ministarstvo financija - Središnji ured
Porezne uprave.

(2) Ako se pravna osoba iz stavka 1. ovoga članka ne pridržava
odredbi ovoga Zakona ili je pravomoćnim rješenjem kažnjena
za porezni prekršaj ili je porezni dužnik, Ministarstvo
financija - Središnji ured Porezne uprave može joj uskratiti
davanje odobrenja, oduzeti odobrenje ili rješenjem zabraniti
uvoz i izvoz duhanskih proizvoda na određeno vrijeme, a u
ponovljenom slučaju i trajno.«

Članak 7.

U članku 15. dodaje se stavak 3. koji glasi:

»(3) Proizvode iz članka 4. i 5. ovoga Zakona porezni
obveznici i sve druge pravne i fizičke osobe ne smiju prodavati
na mjestima koja su određena kao tržnice i mjestima na
kojima se može prigodno trgovati te na svim drugim otvorenim
prostorima, osim u okviru pružanja ugostiteljskih usluga
i prodaje iz automata, u skladu s odgovarajućim zakonima.«

Članak 8.

U članku 16. stavku 3. iza riječi: »cijenama«
dodaju se riječi: »nižim i«.

Članak 9.

U članku 17. stavak 2. mijenja se i glasi:

»(2) Duhanski proizvodi koji se izvoze, prodaju u slobodnim
carinskim prodavaonicama u zračnim lukama, u zrakoplovima
koji lete međunarodnim zračnim prostorom i na brodovima
koji prometuju međunarodnim vodama moraju biti označeni
identifikacijskom markicom Ministarstva financija, koja uz tekst
»Republika Hrvatska - Ministarstvo financija« mora imati
naznačene riječi »za izvoz« na hrvatskom
jeziku ili jednom od stranih jezika, slovnu oznaku serije i broj.

U stavku 3. riječi: »pri otvaranju oštete«
zamjenjuju se riječima: »vide i pri otvaranju prekinu«.

Stavak 5. mijenja se i glasi:

»(5) Iznimno, proizvodi koji se izvoze mogu biti obilježeni
oznakom koju zahtijeva zemlja uvoznica, što mora biti dokumentirano
dokazom o preuzimanju markica ili drugim odgovarajućim dokumentom.«

Članak 10.

U članku 20. iza riječi: »uvoznici« dodaju
se riječi: »i proizvođači koji prvi put
preuzimaju nadzorne markice«.

Članak 11.

U članku 26. iza brojke: »109/93.« dodaju se
brojke: »95/94., 25/95. - pročišćeni tekst,
52/95., 106/96. i 164/98.«

Iza stavka 1. dodaje se stavak 2. koji glasi:

»(2) Iznimno od odredbi stavka 1. ovoga članka, u
postupku naknadnog obračuna posebnog poreza na cigarete
i ostale duhanske proizvode, carinarnica će postupati u
skladu s odredbama Carinskog zakona kojima su propisani postupci
naknadnog obračuna carine i donošenja rješenja
o naplati i vraćanju carine koja nije bila obračunata
ili je obračunata u manjoj ili većoj svoti od propisane.«

Članak 12.

U članku 28. stavku 1. točki 5. iza riječi:
»cijenama« dodaju se riječi: »nižim
i«.

U točki 6. iza riječi: »nadzornih« dodaju
se riječi: »ili identifikacijskih«.

U točki 7. iza riječi: »oznaku« brišu
se riječi: »- za izvoz -« i dodaju se riječi:
»zemlje uvoznice, dokaz o preuzimanju markica ili drugi odgovarajući
dokument«.

Iza točke 8. dodaje se točka 9. koja glasi:

»9. ako prodaje na mjestima koja su određena kao tržnice
i mjestima na kojima se može prigodno trgovati te na svim
drugim otvorenim prostorima, osim u okviru pružanja ugostiteljskih
usluga i prodaje iz automata, u skladu s odgovarajućim zakonima
(članak 15. stavak 3.).«

Članak 13.

Ovlašćuje se Odbor za zakonodavstvo Zastupničkog
doma Hrvatskoga državnog sabora da utvrdi i izda pročišćeni
tekst Zakona o posebnom porezu na duhanske proizvode.

Članak 14.

Do ustroja Upisnika o markama duhanskih proizvoda koji se pojavljuju
u prometu u Republici Hrvatskoj Ministarstvo financija razvrstavat
će cigarete u skupine na temelju mišljenja Ministarstva
poljoprivrede i šumarstva.

Članak 15.

Ovaj Zakon stupa na snagu danom objave u »Narodnim novinama«,
a primjenjuje se od 1. srpnja 1999.

Klasa: 410-19/94-01/05
Zagreb, 18. lipnja 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 67/1999-1254